Doria.fi-arkistossa on Kansalliskirjaston digitoimia lautapelejä yli sadan vuoden takaa. Yksi niistä on Vapaussota vuodelta 1918.

Kansalliskirjaston kokoelmissa on myös pelejä. Pelejä on lahjoituskokoelmissa, mutta Kansalliskirjasto tallentaa pelejä myös lakisääteisesti kansalliskokoelmaan.

Joku voisi ehkä kysyä, miksi. Siksi, koska pelit ovat kulttuuria ja olennainen osa suomalaista julkaisutoimintaa. Jo 1909 Cook vai Peary? -pelistä kirjoitettiin Hufvudstadsbladetissa arvio, joka julkaistiin nimenomaan lehden Litteratur och Konst -osiossa.